De fleste nordjyder har været der mindst en gang i deres liv, og nu kommer en af Nordjyllands mest berygtede og berømte gader på teater. Teater Nordkraft har lige nu prøver på et helt nyt stykke, der handler om de nok mest kendte 150 meter i Nordjylland. Skuespillerne og folkene bag forestilling er lige nu ved at ligge sidste hånd på Teater Nordkraft nye forestilling ”150 meter til i morgen” om den sagnomspundne gade - Jomfru Ane Gade. - Det vi prøver med den her forestilling, er ligesom at skabe den samme form for stemning og imødekommenhed, man møder i Gaden, siger Jela Natius Abildgaard, der spiller en af de fire hovedroller i teaterstykket. Nattelivet helt ind på teatergulvet Bag stykket står instruktøren Minna Johannesson, der siden hun flyttede til Aalborg for otte år siden har haft en drøm om at lave et teaterstykke om Jomfru Ane Gade. - Jeg synes, at det er et vigtigt sted, jeg synes, at det er et vigtigt sted for Aalborg. Jeg synes, at det er en vigtig mødeplads, hvor mennesker fra alle samfundets hjørner rystes op og rystes sammen, siger Minna Johannesson, der for et år siden begyndte at skrive på stykket om de berømte 150 meter. I teaterstykket bliver publikum taget med på en rejse ind i nattelivet på den 150 meter lange festgade. - Gaden er jo lidt et Alice i Eventyrland-univers. Det er lidt som at falde ned i et kaninhul, og så er alting muligt. Det er virkelig ”The streets of possibilities”, siger Minna Johannesson. I fem uger har skuespillerne og holdet bag øvet sig på forestilling, og glæder sig nu til publikums reaktion. - Vi håber virkelig, at folk er med på legen, og er med på at hylde Jomfru Ane Gade som den fuldstændig skøre og rummende gade den er, siger Jela Natius Abildgaard. Forestillingen "150 meter Til I Morgen" spiller første gang den 6. november på Teater Nordkraft.
Teater Nordkraft er lige nu i gang med at ligge sidst hånd på deres forestilling ”150 Meter Til i Morgen”, der er et teaterstykke om Jomfru Ane gade.